पाएं अपने शहर की ताज़ा ख़बरें और फ्री ई-पेपरडाउनलोड करें
बगैर प्रशासनिक अनुमति के सागवाड़ा (डूुंगरपुर) मुख्यालय छोड़कर बांसवाड़ा के निजी क्लीनिक में सरकारी डॉक्टर के मरीजों को परामर्श देने का मामला रविवार को विभागीय गलियारों में चर्चा का विषय बना रहा। बात इतनी ही नहीं बल्कि लॉकडाउन ताक पर रखकर जिले की सीमा पर नाकाबंदी पारकर बांसवाड़ा पहुंचने का भी है।
मामला ये है कि सागवाड़ा मुख्यालय के राजकीय जिला अस्पताल में सेवारत डॉ. योगेन्द्र सैनी (नाक, कान, गला एवं कैंसर रोग विशेषज्ञ ) ने बगैर किसी प्रशासनिक अनुमति के यहां बांसवाड़ा जिला मुख्यालय के रातीतलाई स्थित एक निजी क्लीनिक में 30 अप्रैल को कई मरीजों को देखा।
डॉक्टर ने खुद के लेटरपेड पर दवाइयां भी लिखीं। इनमें एक पर्ची माहीडेम निवासी पीयूष लोकवानी की है। इस पर ऊपर की ओर क्रम संख्या 16 भी दर्ज है। यह क्लीनिक जयपुर में सेवारत एक सीनियर रेजीडेंट का है, जो डॉ. सैनी के सीनियर साथी हैं।
डॉक्टर की यह पर्ची रविवार को महात्मा गांधी चिकित्सालय के डॉक्टर्स के बीच घूमती रही। मामला सागवाड़ा एसडीएम से लेकर सागवाड़ा अस्पताल के पीएमओ तक पहुंच गया। अब पीएमओ ने मामले की जांच कराने को कहा है।
लॉकडाउन के कायदे
महामारी कोरोना के बीच सभी मुख्य चिकित्सा एवं स्वास्थ्य विभाग ने सरकारी डॉक्टर्स की छुट्टियों को रद्द कर दिया है। साथ ही हर डॉक्टर को बिना स्वीकृति के मुख्यालय नहीं छोड़ने को भी कहा गया है। ऐसे में सरकारी डॉक्टर का यहां पहुंचकर निजी क्लीनिक में सेवाएं देना कई सवाल खड़े कर रहा है।
विभागीय अधिकारियों ने इस बात पर भी सवाल खड़े किए कि अभी जिलों की सीमाओं को पुलिस ने सीज किया हुआ है। ऐसे में डॉक्टर किस तरह से बांसवाड़ा पहुंच गया। इसी तरह जयपुर में सेवाएं दे रहे एक सीनियर रेजिडेंट के भी मुख्यालय और कोरोना ड्यूटी छोड़कर बांसवाड़ा आने की चर्चा रही, लेकिन इसके पुख्ता प्रमाण नहीं मिल सके।
कबूल किया कि देखें हैं मरीज
परामर्श पर्ची पर लिखे हुए डॉ. योगेंद्र सैनी के मोबाइल नंबर पर संपर्क किया गया तो खुद डॉक्टर ने स्वीकार किया उन्होंने रातीतलाई में एक क्लीनिक पर मरीज देखे थे। उन्होंने तो यह भी कहा कि वह एक दिन नहीं बल्कि दो दिन बांसवाड़ा में रूके थे। दूसरे दिन किसी मरीज को नहीं देखा। जब, डॉक्टर को सोशल मीडिया से उनकी लिखी हुई परामर्श पर्ची भेजी गई तो उन्होंने इस पर लिखी हुई राइटिंग भी खुद की होना बताया। डॉक्टर से हुई बातचीत के सभी प्रमाण दैनिक भास्कर के पास उपलब्ध हैं।
कोई अनुमति नहीं दी
मामले में सागवाड़ा राजकीय अस्पताल के प्रमुख डॉ. राजाराम मीणा ने कहा कि उनकी ओर से डॉ. योगेंद्र सैनी को मुख्यालय छोड़ने की अनुमति नहीं दी गई है। उनकी ओर से कोई छुट्टी भी नहीं ली गई। उनका बांसवाड़ा पहुंचकर मरीज देखना गंभीर विषय है। मामले की जांच कराएंगे। अभी कोरोनाकाल में डॉक्टर्स को सांस लेने की फुर्सत नहीं है तो वे बांसवाड़ा कैसे गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn